ལོ་དེའི་ཧོར་ཟླ་བཅུ་གཉིས་པའི་ཚེས་ཉེར་ལྔ་ཉིན།རྗེ་སྐུ་འབུམ་བྱམས་པ་གླིང་དུ་ཡང་མན་ཇིའི་དམག་དཔོན་གཏུམ་དྲག་ཅན་ཉན་གུང་ཡེས་སྣེ་ཁྲིད་པའི་དམག་ཆེན་བསླེབས་ཏེ།དགེ་འདུན་སྟོང་ཕྲག་ཚོགས་ཆེན་འདུ་ཁང་དུ་ཚོགས་ལ་འཚོགས་པའི་ནང་བརྒྱུགས་དུས།ཚོགས་ཆེན་ཞལ་ངོས་རྒྱ་དམག་ལ་འཇིགས་པ་མེད་པའི་དཔའ་གཏམ་བཤད་པར་དམག་དཔོན་ཞིག་གིས་རལ་གྲི་གཡུག་ཐེངས་གཅིག་གིས་ཉིས་གཤགས་སུ་བཏང་བ་དང་།གྲྭ་བ་མང་པོ་ཚོགས་ཆེན་འདུ་ཁང་དུ་བཅུག་ནས་རྒན་གཞོན་སྟོང་ལ་ཉེ་བའི་སྐེ་བྲེགས།སྐུ་འབུམ་ཁྲི་ཆེན་ཉི་ཤུ་བ་རྒྱལ་མཁན་པོ་ཨ་ཆི་ཐུ་ནོ་མོན་ཧན་བློ་བཟང་དོན་གྲུབ་ཁོང་ཐུགས་དཔའ་ཞན་པས་བྱམས་པ་ལུང་པའི་ཕྱོགས་སུ་བྲོས་དུས་དམག་གིས་རྗེས་ཟིན་ནས་བཀྲོངས།ཁྲི་ཟུར་ཆུ་བཟང་བློ་བཟང་བསྟན་པའི་རྒྱལ་མཚན་ཟི་ལིང་ཉེ་འཁོར་དུ་བཙན་ཁྲིད་བྱས་ཏེ་དགེ་འདུན་མང་པོ་དང་མཉམ་དུ་གསོན་སྲེག་བྱས།སྐུ་འབུམ་དགོན་པའི་ཐམས་ཅད་མཁྱེན་པའི་ལྷ་ཁང་དང་གྲྭ་ཤག་མང་པོ་མེ་ལ་བསྲེགས་པ་དང་།རྟེན་དང་མཆོད་རྫས་མང་པོ་འཕྲོག་སྲེག་དང་ཤུལ་ལུས་ཀྱི་དགེ་འདུན་པ་དང་ལྷ་སྡེ་མི་སྡེ་དག་ལ་གཉའ་གནོན་ཚད་མེད་པ་བྱས།